Кемин

Кемин (мурда Бөрүбай, Коёнду, Быстровка аталган; 1992-жылдан Кемин) — Кыргызстандын Чүй облусунун Кемин районундагы шаар. Чүй дарыясынын сол өйүзүндө, Чалдыбар – Бишкек – Балыкчы автомобиль жана темир жолунун боюнда, деңиз деңгээлинен 1120 м бийиктикте жайгашкан. Облустун борбору Токмок шаарынан 35 км чыгыш тарапта. Кыштак катары 1912-жылы пайда болгон. 1954-жылдан шаарча. 2012-жылы шаар статусуна ээ болгон. Калкы 8,2 миң (2009). Темир жол станциясы жайгашкан. Шаарда «КЭТЗ», «Линолеум», «Кемин-Нан» АКлары, «Нефть жана газ» биргелешкен ишканасы, ошондой эле айыл чарба азыктарын белендөөчү, эл керектөөчү буюмдарды чыгаруучу чакан өнөр жай ишканалары иштейт. Кесиптик-техникалык окуу жайы, 3 орто жана музыкалык мектеп, бала бакча, бейтапкана, оорукана, 6 дарыкана, 3 мончо, 2 китепкана, 2 маданият үйү, кинотеатр, мейманкана жана башка бар. Ошондой эле үй-бүлөлүк врачтар тобу, санитардык-эпидемиологиялык станция, соода түйүндөрү, турмуш-тиричилик кызматынын бөлүмдөрү, кафе, ресторан, базар иштейт. Улуу Ата Мекендик согушта курман болгондорго жана Шабдан баатырга эстелик тургузулган. Калкы Калкы ― 8169 киши (2009-жылы). Тарыхы Советтер Союзу убагында Кеминде бир катар өнөр жай ишканалары курулган: электротехника, линолеум, курулуш материалдар, нан жана алтын казуучу заводдору. 1954-жылы ал шаар тибиндеги шаарча статусун алган, ал эми 2012-жылы шаарга айланган. 2012-жылы Кытайдан «TBEA» компаниясынын колдоосу менен өлкөнүн ошол кездеги эң ири энергетикалык долбоору - узундугу 405 чакырым болгон 500 кВ «Датка—Кемин» электр берүү линиясынын курулушуу башталган. 2015-жылы долбоор ишке киргизилген, ал мурда элект энергиясы жагынан бири-биринен ажыратылган өлкөнүн түштүгү менен түндүгүн бириктирген. Кеминде подстанция курулган . Колдонулган адабияттар “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9 Булактар